정조 5년
辛丑九月二十四日辰時。上御誠正閣。大臣備局堂上引見入侍時。領議政徐命善。行知中樞府事具善復。行吏曹判書李衍祥。開城留守鄭好仁。禮曹判書金熤。工曹判書徐有慶。兵曹判書李性源。漢城府判尹李命植。刑曹判書金魯鎭。戶曹判書鄭民始。咸春君李昌運。行副司直徐有隣。行訓鍊院都正李敬懋。左副承旨趙時偉。記事官李祖承。事變假注書李萬榮。記事官金鳳顯。別兼春秋林錫喆。以次進伏訖。上曰。同副承旨入侍。仍命書榻敎曰。同副承旨入侍。萬榮承命出。與同副承旨徐鼎修偕入進伏。上曰。徐龍輔入來乎。時偉曰。今日則不爲入來矣。命書榻敎曰。副司果徐龍輔牌招入侍。命善曰。日氣漸寒。聖體。若何。上曰。一樣矣。命善曰。王大妃殿氣候。若何。上曰。一樣矣。命善曰。惠慶宮氣候。若何。上曰。一樣矣。上曰。此事關係民情。先當下詢矣。完伯狀聞。實爲徑先。漕船加造之役。至爲浩大。二十九隻所入松材。爲三千株之多云。今年則適有風落松。雖可取用。而豈有每年風落之理乎。改船改槊。自有定規。若將五年一次。十年一次。依例改修。則有限之松。從何處辦得耶。封山之設。法意有在。百年長養。猶難得合抱之材。則尤何可每每斫伐乎。且松政猶屬第二件事。所大懼者。民情也。蓋奠接江民。爲都城藩蔽者。關係在焉。許多江民之藉爲生利者。惟在於舟楫。而今若新造漕船。自本道直爲載運。則在朝家雖有所得。在江民大有所失。民情亦不可不念。寧失數千包穀物。豈可使累萬江民。失其利乎。船利旣絶。勢將無船。京中士夫家。亦將無庄穀船運之路矣。予則以爲可懼者民情。故今日之特命賓對者。蓋欲罷漕船加造之請也。狀聞之際。固當廣謀博詢。而不此之爲。遽然登徹。豈不輕先之甚乎。前完伯亦未聞知云。其果然否。有隣曰。臣亦聞其有如此議論。而至於狀啓時。則實未知之矣。上曰。矯捄之方。莫如先治其本始。自今沙格如有犯者。施以當律。守令如有犯者。亦用贓律。嚴立科條。不爲饒貸。則庶可爲一分懲礪之道矣。在柔遠能邇之義。當先自江民始也。累千包穀物。非不多矣。而若設加漕。則船利由是而絶矣。民業由是而失矣。此予所以不忍者也。況臭載之弊。不但由於沙格之作奸。爲守令者亦自梁指之致也。今雖用三令五申之意。存而勿論。而此後如復有如前之弊。則當重繩以法。不少容貸。雖加於設漕之事。無所不可矣。命善曰。聖敎誠至當矣。江民生業。專靠於運稅。而此路一廢。船失其利。民情之騷擾。勢所必至。有不可不念矣。第漕船加造之說。實非今完伯之所創始。此等議論。其來已久矣。上曰。戰兵船體制甚大。難於使用。而至如傍船。則自是載軍糧者。以此推移。亦無不可。而完伯之必欲加造者。實未可知。此必由於專聽邑宰之言。不念江民之弊。有此登聞矣。此所謂見牛未見羊者也。何其厚於彼而薄於此之甚耶。予自臨御以來。惠澤未能下究於黎庶。而又致有失業驛騷之境。則爲民父母。以何顔臨吾赤子乎。中夜耿耿。丙枕靡安。動駕適在明日。故玆不得不進定次對。有此下敎矣。命善曰。漕船事目。今姑無決定之事。其在民情鎭安之道。第以不設漕船之意。早爲宣示。誠好矣。上曰。守令亦甚無狀。身爲朝家命吏。偸竊沙格之船價。先自犯科。而及其臭載之後。獨罪沙格。寧不冤乎。其在端本之道。實非綜核之政。官吏不爲抵罪。而沙格弄奸之弊。亦何可防耶。爲監司者。不能勘一守令。而至於狀請加漕。可謂不善商量矣。命善曰。聖敎至當矣。江民之弊。不可不顧。則漕船之請。不可許施。而但船隻事實爲難處矣。無論京江外邑。大體船隻之數。漸至減縮。前頭事實多關念。未知洪忠道稅穀。將以何船裝載。而湖南稅穀。亦將以何船轉漕矣。臣每逢戶判及前完伯。必以此事爲言。而誠無善策矣。上曰。船隻之減縮。臭載之頻數。由於官吏誅求之致。而不察弊源。徑請設漕。今番則雖用此松。而日後則其將斫封山之材耶。如有閑山戰。倉卒造船之事。則將何以爲之乎。上又曰。漕船之利害便否。戶判及前道伯。各陳所見。可也。民始曰。道臣之請。雖出於爲一道矯弊之意。而朝家軫恤之澤。當自近及遠。聖敎誠至當矣。有隣曰。恤民之聖意。孰不欽仰。而船隻之弊。亦不可不念矣。上曰。此事自卿在營時。已有商量者云。此莫非卿之不思善後之致也。善復曰。今以漕船事有下敎。臣亦有可達者矣。近來。京江船隻之數。漸爲減縮。其弊則由於無船利也。誠甚可悶矣。上曰。何以則船利可以復舊乎。民始曰。船隻之減。由於松政之苟簡。而亦自均廳有稅之後。船利漸不如初。民不願使船。故自致減縮矣。湖西則有稅船作隊之規。又有指路船護送之事。今於他道。亦行此法。自漕倉差領運差員。作隊護送。則似無如前臭載之患矣。上曰。更爲商議。後日以奏。可也。上曰。刑判爲完伯時則無此弊乎。魯鎭曰。臣之待罪湖南伯時。幸無臭載之患。而聞於裝發後。守令有所利云。守令染指之弊。自其時已然矣。上曰。今番風落松數爻不些。有何區處之道耶。命善曰。不許漕船之請。則當發賣。而自前如此之時。每以發賣之有弊。必有防報。至有朽棄之請矣。上曰。統營風落松數爻幾何。命善曰。十八萬餘株云矣。上曰。數果不少。而比之丁酉風落。果何如。昌運曰。丁酉爲十四萬株矣。上曰。此果合用於船材耶。善復曰。今番風落時。太半中折云。若用之船材則恐不合矣。上曰。丁酉則皆爲發賣乎。昌運曰。山腰以下木則皆發賣。而至於山腰以上則運致甚艱。無以作錢。故一萬兩則卽爲收納。而餘數八千餘兩則未及上納。適又遞歸矣。上曰。交承誰耶。敬懋曰。臣與之交承。故目見其狀。則發賣之弊。實爲多端。如是之際。至有民情騷擾矣。命善曰。此京畿監司李亨逵分等狀啓也。廣州等十九邑置之稍實。喬桐等十八邑置之之次。尤甚名邑。不爲擧論。仍以爲。新舊拯劣米。勢難一時備納。今年條外。舊拯米未捧者。特許停退。田穀失稔。難以本色準捧。朔寧等九邑最歉處。或三分一。或四分一。以相當穀許令代捧。待明秋還作本色。平倉北漢大興等所納餉穀。只之次邑。姑令捧留本邑。推奴徵債。限明秋防塞事。請令廟堂稟旨分付矣。分等依狀請施行。舊拯米停退事。今年畿農。比昨年雖若少損。猶不失爲登稔。此等之時。若皆停退。則拯米終無收殺之日。亦豈不可悶乎。然道臣旣已爲民陳請。舊未捧中。限折半停退。相當穀代捧事。此雖與畓穀之代捧田穀有異。所請稍過分數。九邑竝以五分一。許令準式代捧。待明秋還作本色。之次邑餉穀捧留事及推奴徵債防塞事。竝依狀請施行。何如。上曰。依爲之。出擧條命善曰。卽見慶尙前監司李文源報備局辭緣。則以爲婢貢給代節目中。以射軍木代米耗條五百石。作錢上納定式。而自經戊戌大歉。未捧夥然。應分耗條。只爲四百餘石。故每於作錢之際。自犯元數。漸致本米之減縮。此後則射耗。五百石中。特減一百石。其代以軍作米耗條。加數許賣爲請矣。射米應分之數。旣已減縮。耗條作錢。將不免侵及本米之境。則不可無變通推移之道。軍作米耗條中限百石。姑令移施發賣。待射米有裕。更爲依節目施行事。分付。何如。上曰。依爲之。出擧條上曰。嶺伯遞易事。果何如。命善曰。誠爲出尋常萬萬矣。上曰。民事爲重。遞易爲輕。今此處分。蓋出於疑之勿任之意也。文學政事。或爲二致。故子不以文學。責之於前伯。而一二處事。殊甚乖當。旣非重罪。則道臣遞罷。亦涉重難。而民憂在心。耿耿不已。不得已差遣慰諭使矣。慰諭使下去之後。一道之內。可謂有二方伯矣。凡其政令規畫之際。又不無任之勿貮之歉。故昨已批下於諫長矣。命善曰。此須早賜變通。然後凡事可無岐貮之慮。而今日處分。實爲允當矣。命書傳敎曰。嶺南人物之衆。幅員之廣。實爲諸道之最。況當歉歲。重被風水之災。此時奠接之策。專靠道臣。道臣狀辭之胡亂。尙或諉不閑吏文。更省一二處事。大違所料。南顧之慮。容有極哉。明知其疎闇。一味含忍。大非疑勿任之道。仍使慰諭使。替行監司之事。亦乖任勿貮之意。今番內移之命。蓋出於民事爲重。迎送難恤也。至於慰諭使之以舊伯差送。已欲求得熟手。今聞領相之言。亦如予意。到今更授。無異仍任。前監司趙時俊。復授前任。除朝辭交龜。上曰。沁留於內閣事。方多擧行者。凡係文字間往復事。擔當爲之。且莅任已久。使之內擬無妨矣。命善曰。長寧殿奉審。行將擧行。而方有實病。渠亦欲遞解矣。命善曰。長寧殿奉審。當在今月內。而江華留守徐浩修。方有身病。勢難及期下往。不可無變通之道。許遞。何如。上曰。依爲之。出擧條江華留守徐浩修許遞事。榻前定奪上曰。統禦營合設之後。事面尤重。以有資歷人差遣好矣。命善曰。禮判誠好矣。上顧熤曰。先卿已經沁留乎。熤曰。然矣。上曰。父子相繼。可謂趾美。尤不偶然矣。仍命書傳敎曰。統禦合設之後。事面與前有異。當於資高人中。擇人差送。且有筵中酬酢。江華留守有闕之代。正卿中今日擬薦。長寧殿奉審。不可踰此月云。新除授留守。待下批明日辭朝。命善曰。開市不遠。北兵使不可不及期下送。喬桐府使申應周。當日內辭朝。方當捧糴之時。曠官爲悶。未下直守令。亦令一體辭朝。何如。上曰。依爲之。出擧條喬桐府使當日內辭朝。未下直守令一體辭朝事。榻前定奪命善曰。銓官送言于臣。以爲。大享時祭官。無以分排云。侍從違牌坐罷人。合有變通之道矣。上曰。吏判旣已入侍。坐罷人中。以兩司差祭後。言送政院。以爲收敘之地。至於玉堂。則違牌之習。誠爲可憎。置之。可也。上曰。濟州御史事。何以處之。則爲好耶。罪人幾至致斃之境。故乃有此擧云。雖出於輿憤所激。亦關後弊。不可無警。大臣之意。何如。命善曰。此固出於人得以誅之意也。査事尙未究竟。都試設行。似在近日。若於此時勘罪。則恐有掣礙之端矣。上曰。諸備堂各陳意見。仍命時偉。讀奏濟州御史狀啓。善復曰。臣於前日鞫獄時。慣知此賊之罪惡。至今傅生。已是生刑之大者。雖令寸斬。尙有餘罪。而旣非當律。則御史此擧。似爲輕先。然査事未竟。而遽爲勘罪。則亦必有妨礙之端矣。衍詳曰。梟示旣非當律。則御史之有此創行。似不宜無罪。而若又重勘。則亦非重査事之道矣。上曰。可罪不可罪之間。指一陳之。可也。衍詳曰。情有可原。似不必重勘。而罪則不可無矣。好仁曰。先斬後啓之法。與此有異。恐不可無警矣。熤曰。論其事則雖無法文之所載。原其情則實出憤慨之所激。待其復命後處分。似好矣。有慶曰。法不可廢。而情則可原。復命後參量處分。恐宜矣。性源曰。御史此擧。蓋出於痛惡之意。待其竣事。略施警責。好矣。命善曰。故判書閔聖輝爲嶺伯時。以擅斬光海時宰臣事。罪止於削職矣。命植曰。故判書事則與此尤有間焉。奉使海外。自有不可不先行者矣。臣則不知其爲罪矣。上曰。近日論識。如出一口。純然無異。而重臣所奏。別有意見。此言亦好矣。魯鎭曰。法自法而罪自罪。俟其復命後處分。好矣。民始曰。事關鞫獄。而經先施律。固不無其失。而勘罪之命。若下於未還朝之前。則不但査事之多有妨礙。島中諸逆。亦或因此。而復啓跳踉之心矣。臣意則待其還朝後處分。恐合事宜矣。上曰。戶判所陳。儘有意見。此言果是矣。昌運曰。訓將戶判之言。好矣。今若以此重勘。則亂逆輩或不無復爲跳踉之患矣。有隣曰。御史此擧。雖涉輕先。實出於憤惡之心。復命後處分。似好矣。敬懋曰。御史事。不可謂無失。而亦必有不可不先行之故矣。待其復命後。問其事實之如何。以爲處分。恐宜矣。上曰。此言亦好矣。上曰。近日三司。無一人登筵者。至如玉堂諸臣。有除輒避。誠一怪事也。命善曰。向者被論玉堂則想已出場。而無一人登筵。誠可駭矣。命善曰。明日試射之命。實出於慰悅軍兵之聖意。不必各技爲之。只取三技。恐似無妨。若取四技以上。則雖分日開場。方當短晷。似未及了當矣。上曰。初欲以二日擧行矣。此雖係慰悅軍情。而城外之經宿。亦涉如何。瑞葱臺前規。則本無命官之例。而今則以分所事下敎。又差試官者。必欲於一日內了當故耳。規矩何以爲定則好耶。取三中以上。無妨乎。善復曰。如取三中以上。則殆至於闕榜矣。取二中以上。似好矣。仍命書傳敎曰。明日兩闕分直校衛試射時。鐵箭三矢百二十步以上。柳葉箭二中以上。騎芻二中以上。片箭一中以上。馬銃二分以上試取。依此規矩。修正試記事。豫爲分付。瑞葱臺。應試人員規矩。自有定式。不必拘此。一體知悉。性源曰。試射軍兵。都合爲三千餘人。而以三技取之。則雖有試官分所之擧。恐不得一日內收殺矣。上曰。瑞葱臺則明日內庶可了當。武藝別監試藝則放射外。其餘雜技。以闕內擧行。好矣。命試官望持入。萬榮承命出持入。上曰。試官望誰某耶。時偉歷數姓名以奏。上曰。分所試官。以練習人差送。然後可防其奸僞之弊矣。命善曰。如御將之人。甚鍊熟矣。敬懋曰。兵曹節目中。以本營騎步兵及南營廣智營入直外。爲留營矣。未知何以擧行乎。上曰。餘軍則勿爲留營。可也。性源曰。節目所載如是矣。上曰。禁將當留陣矣。三營入直騎步軍。皆率領爲之。可也。仍命書傳敎曰。明日洗馬坪分所試官。除肅拜出宮前。先爲設場。各技試取。扈衛軍官捕校。出宮前試取事。言于命官。上曰。趁早設場。然後未昏前可以畢試。開東時先爲開場。可也。命善曰。臣則早當進去。而承旨出來。然後始可開場矣。上曰。承旨則軍士房進去。而必於罷漏後。卽爲進去也。仍命書榻敎曰。洗馬坪試所承旨。右副承旨除下直進去。性源曰。禁軍則隨駕矣。捕校及扈衛軍官則先爲赴試乎。上曰。一二內禁軍。當隨駕後試射。其餘捕校扈衛軍官。先爲出送。好矣。上曰。此擧雖出於慰悅軍情之意。而不可無防奸之道。此路一開。復如前日。則實非試才奬勸之意。命官旣已入侍。親承下敎。必當善爲。而御將則不可先詣。勿待御將。先爲開場。可也。時偉曰。今此試官望筒中時無職名人。令該曹口傳付軍職。何如。上曰。依爲之。出擧條上曰。七試官則可以爲之乎。命善曰。然矣。上曰。日晷甚短。柳葉箭以四貫革擧行。而鳥銃貫革亦依此爲之。而洗馬坪則以六貫革擧行。好矣。善復曰。騎芻馬數甚不多。難以變通。以騎士馬推移以用之意。先爲分付。何如。上曰。唯。上曰。李光復緊出招辭。此狀啓出付捕廳。當使之究覈矣。命善曰。究覈之際。狀啓中辭意。捕將詳見。然後可以擧行。出給狀啓宜矣。上曰。刑曹回啓。多從傅生之議。諸道之中。可生者各有數人。此果善爲之矣。卿亦出意見論理以奏。可也。命善曰。謹當依下敎詳見後。論理仰奏矣。上曰。邊聖和之不差騎士別將者。果何故耶。善復曰。別軍職之不得差把摠。已有定式。而頃者御將之以別軍職啓下把摠者。恐有未審之失矣。上曰。頃有下敎。故御將果爲啓下矣。上曰。沁留薦望。今日爲之。則奉審擧行。可以及期乎。命善曰。今日薦望。則明日可以辭朝。似無不及之慮矣。上曰。頃有在外文臣申飭上來之命矣。今番祭享時。執事可以整齊分排乎。衍詳曰。姑不分排。故未及知之矣。上曰。大享誓戒不遠。必爲申飭及期。可也。上曰。完伯狀本中。本道弊瘼。似當備陳。而無一言半辭之及於此者。是何事耶。民始曰。漕船加造。事係變通。故先有狀聞。而至如道內民弊。則似當繼此而登聞矣。上曰。有司堂上。旣皆入侍。沿邑諸守令冒犯之罪。發關後錄。計贓。可也。民始曰。法太重則還有不行之慮。今若以諸邑犯科之罪。至有計贓之擧。則此後雖有犯者。恐無以發覺矣。上曰。此言是矣。沙格有梟示之律。故臭載之弊。若是夥然。此亦法重故也。然身爲守令。冒犯條禁。甚至於偸食船價而極矣。此乃朝廷之羞也。如許之類。必須置罪。然後可懲來後矣。上曰。漕倉凡幾許耶。民始曰。湖西三處。湖南四處矣。命善曰。凡爲七漕倉矣。上曰。漕船則有指路船護送之例。而若以私船載運。則護送之例。亦當如漕船否。民始曰。私船與漕船有異。指路護送之規。似不如漕船矣。上曰。改槊時容入之材爲幾許耶。善復曰。比改造所入。爲三分一矣。龍輔進伏。命書榻敎曰。副司果徐龍輔。八江宣諭及詢瘼御史差下。上曰。江郊御史。自北伯之後。今始復行耶。命善曰。然矣。上曰。御史進前。龍輔進伏。上曰。宣布德意。乃御史之職耳。爾以經幄近臣。奉命出外。尤當仰體特簡之至意。往殫宣力之責。雖至數三日之久。必須善爲也。繡衣之行。必也出沒民間。採訪疾苦。且有北伯時已例。爾亦於此行。廉察民瘼。採探物情。可也。上曰。御史之行。必有軍官。爾亦有帶去者乎。龍輔曰。倉卒之間。不能思得矣。命書傳敎曰。國家許大經費。專靠於三南賦稅。次第設漕倉者七。差員而莅之。官船而輸之。科條燦然。鮮或臭載。宜乎碁置星羅。計出萬全。竊惟八江民人。以船爲業。而無稅穀之可載。則生利頓絶。於是。割出漕船。以多少州縣。付之江民。隨道里之遠近。量定賃價。輸運納之欠縮。計給雜費。戒存盡物之取。事同遺秉之利。而若其沿路之護送。輕舟之指導。又與漕船無異同。則朝家之爲江民。可謂靡不庸極。邇來人心不古。奸竅層生。持私船而載公穀者。暋不畏法。偸竊之不足。恣意和水。和水之不足。用情故敗。以至于今年湖南而極矣。江民之言。必曰困於官吏之誅求。不護已犯科。官吏誠有罪難赦。江民其果不作奸乎。然予此言。非謂八江民人同心竝貫也。就其中自有一二尤無良之民故耳。以故湖南伯。爲革是弊。求得風落之松。請設加漕之船。詢于廷臣。僉曰可行。惟予靜言思之。江民幾百年傳子傳孫之業。一朝奪而祛之。爲民父母。有所不忍。湖海魚鹽。轉益不贍。業船者之失利久矣。旣失於彼。又失於此。失之不已。將何聊生。古人以一夫不獲爲恥。況千百人之命脈乎。近日松山。在在童濯。新漕船之五年改槊。十年改造。誠有難繼之憂。此猶屬第二件事。念江民契活之無津涯。不覺丙枕靡安。道伯之請。姑令停止。爰命繡衣。誕誥江居民人。嗟爾民人。咸聽無譁。棄乃舊習。從予新令。理爾舟楫。選爾梢工。載彼公穀。取其嬴利。仰事俯育。樂業安堵。夫如是矣。而不體至意。冒犯邦憲。如疇昔之爲。此亂民也。於亂民復何饒貸。曰若官吏誅求。予方嚴法痛斷。竝宜聽悉。仍傳曰。御史持此傳敎。馳往江村。召集父老民人。眞諺翻謄。反復曉諭。使一夫一婦。無或不知不聞。惟玆之敎。出於欲奠厥居之意。從今以往。無底邦憲。惟在民人等。渠輩雖甚無知。寧無激感之心。竝以此意。申申布告。御史仍又循江上下。採訪民間疾苦。還朝後論列別單以聞。仍命龍輔先退。上曰。吏曹事誠悶矣。吏郞雖革罷。可也。激濁揚淸。尙矣不可論。而至於尋常通擬之間。亦不爲之者。實所未曉。吏判事。亦有不可知者。乍出乍入。抑何意耶。通塞之政。雖係郞官。判堂亦何可不爲也。近來停望之人。數亦不少。至有不知其罪。而公然見枳云。古所稱停望者。不過一時示警而巳。一二政後。旋卽收用。而今乃不然。一斥之後。仍至於多年廢塞。此豈成說乎。吏判旣入侍。親承下敎。退與三銓郞僚。必須相議。今日通一人。明日通一人。次次疏通。俾無滯塞之弊。可也。衍詳曰。有罪停望人外。實非有意於枳塞而然矣。如有久不入檢擬者。則政吏謂以自前判書某某時。不爲擬望云。故亦不敢遽然收用矣。上曰。停望凡幾人乎。衍詳曰。臣未及詳知矣。上曰。戶判進前。民始進伏。上曰。金鍾秀爲長銓時。抄錄停望中人。至有筵奏。則抄錄文字。想在於吏曹矣。民始曰。此則金鍾秀在銓時。不過一時抄出者。非吏曹文書。則似不留在於吏曹矣。上曰。吏郞復舊之後。徒啓躁競之風。而實無激揚之效。到今思之。悔無及焉。伊時領府事以爲。復舊之擧。非不美矣。而三四年後。必以此爲憂云。此言果驗矣。近日適見癸亥日記。則以吏郞事。有綸音矣。若於其時。見此綸音。予何必復舊爲焉。近來士大夫風節。可謂掃如矣。復安得居家而飭躬。立朝而淸儉人哉。予所以尋常慨然也。命善曰。聖敎誠至當矣。近來躁競成風。廉防掃地。爲世道誠可慨然矣。上曰。停望人。雖或以前望落點。必重通云。如此政格。前所未聞。玉堂中如有停望人。則亦當重爲館錄乎。命善曰。聖敎誠然矣。上曰。時任玉堂。果爲誰某。而傳旨未下及有故人。亦幾何乎。時偉曰。傳旨未下者爲一人。而在外者爲二人矣。命書傳敎曰。玉堂中解由未出罷散人員原受點前望單子。勿施。今日政。以在京無故人差出。命上京守令及下直守令入侍。萬榮承命出。與龜城府使柳春馪。高原郡守鄭景曾。禮山縣監林泰遠。井邑縣監趙鉉。楊口縣監尹㬘。文化縣監鄭喆淳。自如察訪宋煥德。喬桐府使申應周。仁川府使尹得霖。偕入進伏。上曰。守令進前。柳春馪進伏。上曰。職姓名。春馪曰。龜城府使臣柳春馪矣。上曰。年事。何如。春馪曰。大體則免凶矣。上曰。關西水災。近年所無。目下市直。果爲幾許耶。春馪曰。小米一石。價至四兩。大米一石。價至五兩矣。上曰。邑弊民瘼。陳達。可也。春馪曰。淸北列邑。別無大段弊瘼。臣邑亦無可達之弊瘼矣。鄭景曾進伏。上曰。職姓名。景曾曰。高原郡守臣鄭景曾矣。上曰。北關年事。聞甚災荒云。爾邑則如何耶。景曾曰。未免凶年矣。上曰。民情得無遑遑否。景曾曰。屢豐之餘。民間姑無遑急之色。而冬春之間。則似難免饑窘之患矣。上曰。市直爲幾何。景曾曰。小米一石價爲五兩。大米一石價爲七兩矣。上曰。其將設賑乎。景曾曰。道伯今方巡審。似當有規畫矣。上曰。本邑還穀幾許。景曾曰。二萬四千石矣。林泰遠進伏。上曰。職姓名。泰遠曰。禮山縣監臣林泰遠矣。上曰。月川書院。已爲修改乎。泰遠曰。已修改矣。上曰。年事。何如。泰遠曰。臣邑則稍實矣。上曰。市直。何如。泰遠曰。大米則一石價爲三兩五錢。太則一石價爲一兩七錢矣。趙鉉進伏。上曰。職姓名。鉉曰。井邑縣監臣趙鉉矣。上曰。此李瀁之壻耶。鉉曰。然矣。上曰。初仕何以得擬耶。民始曰。以故大提學錫胤之奉祀孫。有承傳矣。上曰。年事。何如。鉉曰。免凶矣。上曰。市直幾何。鉉曰。大米價爲四兩五錢。太則一兩四錢矣。尹㬘進伏。上曰。職姓名。㬘曰。楊口縣監臣尹㬘矣。上曰。年事。何如。㬘曰。水田則稍登。旱田則不實矣。上曰。市直。何如。㬘曰。大米一石價四兩五錢。小米一石價三兩五錢矣。上曰。有弊瘼乎。㬘曰。峽邑無弊瘼矣。鄭喆淳進伏。上曰。職姓名。喆淳曰。文化縣監臣鄭喆淳矣。上曰。年事。何如。喆淳曰。海西之地。田多畓少。故今年穡事。大體不實矣。上曰。市直。何如。喆淳曰。大米一石價五兩。小米一石價三兩六錢矣。上曰。有弊瘼乎。喆淳曰。長山以北船路永廢之後。都監納軍餉保人。以米上納京司。其勢不得不貿米京市。所費無異二疋之役。臣意則以沿海船運便近邑砲保。換定長山以北軍餉保人。沿海則以米上納。長山以北則以布上納。似爲兩便之道矣。上曰。出擧條。令該營稟處。可也。出擧條上曰。前道伯之意。何如。熤曰。長山以北保米事。臣亦習知。而其運致之無路。誠一痼瘼矣。如欲換定於他邑。則他邑亦將受弊矣。性源曰。保米之弊。誠如邑守之所陳。而移換之際。他邑亦不無受病之慮。故猝難變通矣。上曰。此係民事。不可不出擧條也。宋煥德進伏。上曰。職姓名。煥德曰。自如察訪臣宋煥德矣。上曰。年事。何如。煥德曰。今年水旱之災。嶺南尤甚。穡事之告歉。在在然矣。上曰。市直幾何。煥德曰。白米一石價六兩二三錢矣。申應周進伏。上曰。職姓名。應周曰。喬桐府使臣申應周矣。上曰。爾之金圈。太急矣。年齒未多。而數年之內。居然至於二品之資。如是不已。節次推陞。則此豈惜福之道也。予以其太急爲悶矣。此後中軍則雖十年。不可差擬。若爲亞將。則別軍職。自當減下矣。命善曰。別軍職之爲亞將。旣有已例。恐不必減下矣。上曰。雖有已例。亞將之出入差備。亦涉如何矣。尹得霖進伏。上曰。職姓名。得霖曰。仁川府使臣尹得霖矣。上曰。此誰某之族耶。命善曰。故參判臣得雨之兄矣。上曰。爾經幾邑宰乎。得霖曰。五邑矣。上曰。爾須下往善爲也。上曰。明日出宮。當在開明後。聚軍則未明前爲之。可也。性源曰。一二內禁軍。當於帳殿試射。則隨駕後赴試。其餘禁軍。何以爲之乎。上曰。分所則當臨時下敎。每番技藝。以從自願捧擧案。可也。仍命書傳敎曰。受由承旨許遞。昨日許遞。聽瑩之致。前承旨金宇鎭仍任前職。命退。諸臣以次退出。